CELEX: 62022CN0080
Language: fi
Date: 2022-02-07 00:00:00
Title: Asia C-80/22: Ennakkoratkaisupyyntö, jonka Tribunale ordinario di Bologna (Italia) on esittänyt 7.2.2022 – BU v. Ministero dell’Interno, Dipartimento per le Libertà civili e l'Immigrazione – Unità Dublino

11.4.2022   
            
            
               FI
            
            
               Euroopan unionin virallinen lehti
            
            
               C 158/7
            
         
      Ennakkoratkaisupyyntö, jonka Tribunale ordinario di Bologna (Italia) on esittänyt 7.2.2022 – BU v. Ministero dell’Interno, Dipartimento per le Libertà civili e l'Immigrazione – Unità Dublino
      (Asia C-80/22)
      (2022/C 158/09)
      Oikeudenkäyntikieli: italia
      
         Ennakkoratkaisua pyytänyt tuomioistuin
      
      Tribunale ordinario di Bologna
      
         Pääasian asianosaiset
      
      
         Valittaja: BU
      
         Vastapuoli: Ministero dell’Interno, Dipartimento per le Libertà civili e l'Immigrazione – Unità Dublino
      
         Ennakkoratkaisukysymykset
      
      
                  1)
               
               
                  Mitä seuraa Euroopan unionin oikeuden mukaan oikeudellisesti siitä, että vastaanottopyynnön esittänyt valtio laiminlyö 26.6.2013 annetun Euroopan parlamentin ja neuvoston asetuksen (EU) N:o 604/2013 (1) 18 artiklan 1 kohdan b alakohdassa tarkoitetussa takaisinottomenettelyssä tämän asetuksen 4 artiklassa säädettyä ilmoitusvelvollisuutta tai sen 5 artiklassa säädettyä velvollisuutta järjestää hakijalle henkilökohtainen puhuttelu, ja erityisesti, onko asetuksen (EU) N:o 604/2013 4 ja 5 artiklaa tulkittava:
                  
                              —
                           
                           
                              siten, että pelkästään se, ettei asetuksen 4 artiklan 2 kohdassa tarkoitettua tiedotetta ole annettu henkilölle, joka on asetuksen 23 artiklan 1 kohdassa tarkoitetussa tilanteessa, tai ettei sen 5 artiklassa säädettyä henkilökohtaista puhuttelua ole järjestetty, johtavat sellaisenaan siirtopäätöksen mitättömyyteen (lainvastaisuuteen, joka ei ole oikaistavissa) ja mahdollisesti siihen, että vastuu kansainvälistä suojelua koskevan hakemuksen käsittelystä siirtyy vastaanottopyynnön esittäneelle jäsenvaltiolle;
                           
                        
                              —
                           
                           
                              vai siten, että siirtopäätöksen mitättömyyden edellytyksenä on väite ja näyttö siitä, että menettely olisi johtanut erilaiseen ratkaisuun, jos vastaanottopyynnön esittäneen jäsenvaltion viranomainen olisi noudattanut asetuksen (EU) N:o 604/2013 4 ja 5 artiklassa säädettyjä velvoitteita;
                           
                        
                              —
                           
                           
                              vai siten, ettei vastaanottopyynnön esittäneen jäsenvaltion viranomaisella ole missään tapauksessa velvollisuutta antaa ulkomaalaiselle, jonka osalta on aloitettu menettely hänen siirtämisekseen vastaanottopyynnön saaneeseen jäsenvaltioon, asetuksen (EU) N:o 604/2013 4 ja 5 artiklassa tarkoitettuja tiedonsaantia ja menettelyyn osallistumista koskevia takeita.
                           
                        
            
                  2)
               
               
                  Onko asetuksen (EU) N:o 604/2013 27 artiklan 1 kohtaa tulkittava yksin tai yhdessä Euroopan unionin perusoikeuskirjan 47 artiklan kanssa
                  
                              —
                           
                           
                              siten, että siinä asetetaan velvoite turvata asetuksen 4 ja 5 artiklassa säädetyt takeet ulkomaalaiselle, jonka osalta on aloitettu menettely hänen siirtämisekseen toiseen jäsenvaltioon, jotta voidaan suojella oikeutta tehokkaisiin oikeussuojakeinoihin siirtopäätöstä vastaan; jos tähän kysymykseen vastataan myöntävästi,
                           
                        
                              —
                           
                           
                              siten, että oikeusviranomaisella, jonka käsiteltäväksi asetuksen (EU) N:o 604/2013 27 artiklassa tarkoitettu vaatimus siirtopäätöksen kumoamiseksi on saatettu, on toimivalta arvioida uudelleen asiakysymyksen osalta päätös, jossa vastaanottopyynnön saaneen valtion hallintoviranomainen on asetuksen III luvussa säädettyjen vastuuperusteiden mukaisesti vahvistanut olevansa vastuussa hakijan kansainvälistä suojelua koskevan hakemuksen ratkaisemisesta?
                           
                        
            
         (1)  Niiden perusteiden ja menettelyjen vahvistamisesta, joiden mukaisesti määritetään kolmannen maan kansalaisen tai kansalaisuudettoman henkilön johonkin jäsenvaltioon jättämän kansainvälistä suojelua koskevan hakemuksen käsittelystä vastuussa oleva jäsenvaltio 26.6.2013 annettu Euroopan parlamentin ja neuvoston asetus (EU) N:o 604/2013 (EUVL 2013, L 180, s. 31).